*Najznámejším hlavným kritériom pre vstup do prvej triedy je vek dieťaťa – dosiahnutie 6. roku. Väčšina detí, ktoré dovŕšia šiesty rok života pred začiatkom školského roka, je schopná bez väčších problémov začať školskú dochádzku a prijať novú úlohu školáka. Povinnosťou rodičov je prihlásiť dieťa do základnej školy.   
Ak dieťa po dovŕšení šiesteho roku veku nie je telesne alebo duševne primerane vyspelé a ak rodič alebo iný zákonný zástupca písomne požiada o odklad školskej dochádzky a doloží ho vyjadrením pedagogicko-psychologickej poradne, prípadne odborného lekára, odloží mu riaditeľ ZŠ (v zmysle §5 ods. 3 písm. b z. č. 596/2003 Z. z. ) začiatok povinnej školskej dochádzky o jeden školský rok, kde má možnosť opäť navštevovať predškolské vzdelávanie v MŠ.  
O možnosti odložiť začiatok povinnej školskej dochádzky škola informuje zástupcu žiaka pri zápise.****Dôvody na odklad školskej dochádzky:***

* *dieťa sa narodilo medzi májom a augustom pred šiestimi rokmi,*
* *nemá záujem o učenie, nie je prirodzene zvedavé na nové veci, nekladie otázky,*
* *má problémy s výslovnosťou alebo nevie formulovať vety,*
* *dieťa je príliš malé na to, aby mohlo sedieť v školskej lavici,*
* *nevydrží sa sústrediť a nezapamätá si vetu,*
* *nedokáže sa orientovať v čase, neovláda priestorovú orientáciu,*
* *nevie dodržiavať základnú hygienu, samostatne sa obliekať, obúvať, vyzliekať, nevie jesť príborom,*
* *nepozná údaje o sebe (o rodine, adresu, svoj vek),*
* *dieťa je nezrelé, neposedné, netrpezlivé.   
    
  Pokiaľ sa u žiaka prvého ročníka základnej školy v priebehu prvého polroka prejaví nedostatočná telesná alebo duševná vyspelosť na školskú dochádzku, môže orgán štátnej správy v školstve na základe návrhu riaditeľa školy a po prerokovaní so zákonnými zástupcami dodatočne odložiť plnenie povinnej školskej dochádzky na nasledujúci rok.   
    
  Povinná školská dochádzka je desaťročná a trvá najdlhšie do konca školského roku, v ktorom žiak dovŕšil 16 rokov veku, ak tento zákon neustanovuje inak (§61 a ods.1).*